次韻超然送照上人歸東吳
作者：釋德洪
朝代：宋

paragraphs: 蕭寺霜晴日初吐，曦光煙翠横深塢。
經行遲立望吳山，氣勢飛翔爭入楚。
山中有客冰雪姿，十年不聽吳邦鼓。
忽然曳杖出山去，安禪後夜知何處。
石龕看月莫降龍，栗林暮過應衝虎。
此生聚散等浮雲，可憐俯仰成今古。
吳江一色成瑠璃，有寺正臨江上住。
他年法眼照人天，贈詩記取南州祖。